Diari Oficial de la Generalitat Valenciana


Sumari del DOGV 6033, del 11-06-2009 (2009/6658)

ORDRE de 3 de juny de 2009, de la Conselleria de Benestar Social, per la qual es regulen i es convoquen ajudes dirigides a programes especialitzats de suport a centres concertats de protecció de menors, per a l'exercici de 2009.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6033

Data del DOGV
:   11-06-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/6658


Data del document
:   03-06-2009

Organisme emissor
:   Conselleria de Benestar Social

Tipus de document
:   Ordre

Descriptors 

:   * ajuda pública
    * suport econòmic
    * protecció de la infància
    * equipament social

ORDRE de 3 de juny de 2009, de la Conselleria de Benestar Social, per la qual es regulen i es convoquen ajudes dirigides a programes especialitzats de suport a centres concertats de protecció de menors, per a l'exercici de 2009. [2009/6658]
La Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'Àmbit de la Comunitat Valenciana, inclou, dins de les responsabilitats de la Generalitat, la de donar resposta a diferents problemes socials per mitjà de l'aportació dels recursos financers, tècnics, humans i organitzatius necessaris.
La Llei Orgànica 1/1996, de 15 de gener, de Protecció Jurídica del Menor, la Llei 12/2008, de 3 de juliol de 2008, de la Generalitat, de Protecció Integral de la Infància i l'Adolescència de la Comunitat Valenciana, i el Reglament de Mesures de Protecció Jurídica del Menor a la Comunitat Valenciana, aprovat pel Decret 93/2001, de 22 de maig, del Govern Valencià, modificat pel Decret 28/2009, de 20 de febrer, del Consell, incidixen en l'articulació de recursos i actuacions encaminades al desenvolupament de la infància, en especial quan esta estiga en situació de desprotecció social.
En este marc normatiu, la Generalitat té entre els seus objectius garantir l'atenció dels menors que, en situació de guarda o tutela, estan ingressats en centres de caràcter residencial de protecció de menors i correspon a la Conselleria de Benestar Social promoure les actuacions tendents al foment de les activitats d'oci, recreatives, culturals i ocupacionals, que afavorisquen el procés d'integració i inserció social dels menors residents, en especial els caps de setmana i períodes vacacionals, quan cessa l'activitat escolar, completant així els recursos residencials de protecció de menors concertats.
Per això, a través d'esta ordre es convoquen ajudes destinades al finançament de programes de suport, temps i oci lliure en centres concertats de protecció de menors, que afavorisquen l'objectiu últim d'atenció i suport al procés del menor.
En virtut d'això i fent ús de les facultats que em conferixen l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i el Decret 161/2008, de 17 d'octubre de 2008, del Consell, pel que s'aprova el Reglament Orgànic i Funcional de la Conselleria de Benestar Social,
ORDENE
TÍTOL I
Ajudes i subvencions
CAPÍTOL I
Ajudes i subvencions
Article 1. Objecte
1. És objecte d'esta ordre regular i convocar ajudes per a l'any 2009, dirigides al sosteniment de programes de suport, temps i oci lliure en els centres de protecció de menors de la Comunitat Valenciana que tinguen formalitzat concert de places per al període 2006-2009.
2. Les ajudes concedides per mitjà d'esta ordre no necessiten ser notificades a la Comissió Europea, per no reunir tots els requisits de l'apartat 1 de l'article 87 del Tractat CE.
Article 2. Tipologia de les ajudes
Estes ajudes estaran destinades a atendre els gastos de sosteniment que impliquen estos programes.
Article 3. Requisits generals de les entitats sol·licitants
1. Per a percebre estes ajudes, les entitats sol·licitants han de ser titulars d'un centre que tinga formalitzat concert de places a l'empara de l'Ordre de 17 de novembre de 2005, de la Conselleria de Benestar Social, per la qual es regulen les bases generals per a les convocatòries públiques de concerts per a places assistencials en determinats centres de protecció de menors, i s'efectua convocatòria pública per al període 2006-2009.
2. No podran percebre estes ajudes les entitats que tinguen formalitzat un concert a l'empara d'una convocatòria posterior a l'establida en l'esmentada Ordre de 17 de novembre de 2005, encara que s'hagen sotmés a les mateixes bases generals.
Article 4. Exclusions
Queden expressament exclosos de les ajudes previstes en esta ordre els conceptes següents:
a) Els programes que no responguen específicament a les característiques expressades en esta ordre.
b) Els programes que, per la seua naturalesa, siguen propis d'altres organismes, sense perjuí de la necessària col·laboració per al cas de matèries concurrents.
c) Els programes per als quals hi haja una altra ordre d'ajudes específica destinada a estos, o bé que ja siguen subvencionats, en tot o en part i per al mateix objecte, per la Conselleria de Benestar Social.
Article 5. Criteris de valoració de les sol·licituds
1. Les sol·licituds que reunisquen els requisits per a participar en la present convocatòria d'ajudes seran valorades fins un màxim de 100 punts d'acord amb els següents criteris de valoració:
a) Nivell de necessitat social del programa. Este criteri es valorarà fins a 30 punts.
b) Qualitat del programa presentat, apreciada considerant tant l'adequació de les activitats als objectius, com el seu disseny tècnic. Este criteri es valorarà fins a 30 punts.
c) L'impacte directe en la millora de la qualitat de vida dels menors atesos, bé directament, o bé a través de la millora dels processos tècnics subjacents a l'atenció residencial dels menors acollits. Este criteri es valorarà fins a 40 punts.
2. Les subvencions es concediran a les sol·licituds que hagen obtingut una puntuació mínima de 50 punts. La quantia que calga concedir en cada cas es determinarà tenint en compte els criteris establits en l'article 6 d'esta ordre.
3. En cas de disposar de crèdit suficient, una vegada concedides les subvencions a les sol·licituds que superen la puntuació mínima, podran concedir-se subvencions a les sol·licituds que no hagen aconseguit esta, seguint l'ordre de puntuació obtingut.
CAPÍTOL II
Import d'estes ajudes
Article 6. Criteris generals en la determinació de la quantia
La determinació de la quantia que s'assignarà a cada programa atendrà als gastos de sosteniment d'este, aquells que siguen necessaris per a la realització de l'activitat, com ara assegurances, gastos de local, desplaçaments, voluntariat, i d'altres d'anàlegs.
TÍTOL II
Procediment
CAPÍTOL I
Iniciació del procediment
Article 7. Iniciació
L'inici i tramitació del procediment s'ajustarà al que establix la present ordre i, amb caràcter general, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Article 8. Sol·licitud
1. Les sol·licituds d'ajuda de la present convocatòria es presentaran en dos exemplars, segons model que figura en l'annex I, degudament formalitzades i subscrites per qui detente la representació legal de l'entitat titular del centre on es desenvolupe el programa objecte de l'ajuda.
Este model inclou la «Fitxa de manteniment de tercers», que servirà per a acreditar la titularitat del compte a través del qual el beneficiari desitja percebre l'ajuda.
2. El model de sol·licitud es trobarà a disposició dels sol·licitants en les direccions territorials de la Conselleria de Benestar Social, en les Oficines PROP i en el web de la Generalitat.
Article 9. Documentació
1. La documentació que caldrà presentar amb la sol·licitud serà la següent:
a) Certificat de l'entitat titular del centre de programació d'activitats de temps i oci lliure i benefici dels menors acollits.
b) Declaració responsable del sol·licitant de no estar incurs en cap prohibició per a obtindre la condició de beneficiari, assenyalades en l'article 13 de la Llei 38/2003, de 17 de novembre, General de Subvencions, i que ha complit l'obligació del reintegrament dels deutes amb l'administració atenent al que disposa l'article 25 del reglament de l'esmentada Llei 38/2003. Esta acreditació es farà per mitjà de la declaració continguda en l'apartat H del model oficial de sol·licitud, subscrita pel representant legal de l'entitat sol·licitant.
2. La documentació presentada serà original, còpia legalitzada per notari, confrontada o compulsada.
Article 10. Lloc de presentació
1. Les sol·licituds d'ajuda a l'empara de la present ordre es presentaran, juntament amb la documentació requerida, en el registre de la direcció territorial de la Conselleria de Benestar Social de la província on es desplegue el programa per al qual se sol·licita la subvenció; o bé on tinga l'entitat la seu, per a aquells programes l'àmbit d'actuació dels quals comprenga més d'una província.
2. Tot això sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Article 11. Terminis de presentació
El termini per a presentar estes ajudes serà de quinze dies hàbils comptadors des de l'endemà de la seua publicació en el Diari Oficial de la Comunitat Valenciana. Quan l'últim dia del termini de presentació siga inhàbil, s'entendrà prorrogat al primer dia hàbil següent.
Article 12. Esmena de la sol·licitud
1. Rebudes les sol·licituds i incoat l'expedient, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
2. Quan la sol·licitud no reunisca els requisits exigits o no s'adjunte la documentació que d'acord amb esta ordre resulte exigible, es notificarà a l'entitat interessada la causa que impedix la continuació del procediment i se la requerirà perquè en el termini de 10 dies esmene la falta o adjunte els documents preceptius, amb indicació que si així no ho fera, se la tindrà per desistida en la seua petició, amb resolució prèvia d'arxiu, que haurà de ser dictada en els termes que preveu l'article 42 de la Llei 30/1992, de 26 de novembre, modificada per la Llei 4/1999, de 13 de gener, tot això de conformitat amb el que preveu l'article 71 de la referida norma.
Esta resolució serà dictada per delegació, pel director o la directora territorial de la Conselleria de Benestar Social. A l'adoptar-se per delegació, indicarà expressament esta circumstància i es considerarà dictada per l'òrgan delegatori i esgotarà la via administrativa.
En la seua contra es podrà interposar directament recurs davant de l'ordre jurisdiccional contenciós administratiu en la forma, el termini i les condicions que determina la llei reguladora de la dita jurisdicció. No obstant això, prèviament es podrà interposar, potestativament, recurs de reposició segons l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
CAPÍTOL II
Ordenació i instrucció del procediment
Article 13. Estudi dels expedients i remissió dels mateixos
1. A la vista de la documentació que es troba en poder dels expedients i de les obligacions que s'adquirisquen per la concessió de l'ajuda, la secció corresponent de la direcció territorial de la Conselleria de Benestar Social estudiarà els expedients i els remetrà a la Direcció General de Família.
2. Així mateix, la direcció territorial de la Conselleria de Benestar Social, com a òrgan instructor, remetrà a la Direcció General de Família un informe en què conste que, de la informació que es troba en el seu poder es desprén que els beneficiaris complixen tots els requisits necessaris per a accedir a les ajudes, conformement amb el que disposa l'article setze, apartat 1.B), punt b), de l'Acord de 27 de juny de 2008, del Consell, pel qual es determinen els aspectes addicionals que ha de comprovar la Intervenció en l'exercici de la fiscalització del gasto.
CAPÍTOL III
Finalització del procediment
Article 14. Proposta
Rebuts els expedients en la Direcció General de la Família, seran valorats per la comissió de valoració que es constituirà a este efecte, que elevarà les propostes de resolució a la directora general de Família.
Article 15. Comissió de valoració
1. La Comissió de valoració estarà composta pel cap d'Àrea de la Direcció General de Família, que actuarà com a president, i pels caps de servici de la Direcció General, un dels quals actuarà com a secretari.
2. La dita Comissió elaborarà les propostes de concessió o denegació de les ajudes, que seran elevades a la directora general de Família perquè resolga com estime procedent.
3. A l'esmentada comissió de valoració podran ser convocats els tècnics de les direccions territorials de la Conselleria de Benestar Social i/o de la Direcció General que s'estimen procedents.
Article 16. Resolució
1. D'acord amb el que disposa la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOCV núm. 5.967, de 4 de març de 2009), la resolució de les sol·licituds d'ajudes a l'empara del que preveu la present ordre, està delegada en la directora general de Família.
2. El termini màxim per a tramitar, resoldre i notificar les sol·licituds sobre les ajudes incloses en esta ordre serà de tres mesos comptadors a partir de la data de la publicació de la present ordre d'ajudes.
No obstant això, si es desestimaren totalment o parcialment sol·licituds per falta de consignació pressupostària i, després de la finalització del termini de resolució, s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini de dos mesos comptadors a partir de la data de publicació en el Diari Oficial de la Comunitat Valenciana de la resolució del conseller de Benestar Social que done publicitat a este increment.
3. En aquells supòsits en què no es produïsca resolució expressa en el termini assenyalat, s'entendrà que les sol·licituds han sigut desestimades, amb els efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens, públics o privats, nacionals o internacionals, superar el cost de l'activitat que han de desplegar les entitats beneficiàries.
Article 17. Recursos
Les resolucions dictades per la directora general de Família, a l'adoptar-se per delegació, indicaran expressament esta circumstància i es consideraran dictades per l'òrgan delegatori i esgotaran la via administrativa.
En la seua contra es podrà interposar directament recurs davant de l'ordre jurisdiccional contenciós administratiu en la forma, el termini i les condicions que determina la llei reguladora de la dita jurisdicció. No obstant això, prèviament es podrà interposar, potestativament, recurs de reposició d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
TÍTOL III
Del pagament i de la justificació de les subvencions
Article 18. Obligacions
Les entitats subvencionades hauran de complir les obligacions generals regulades en la Llei 38/2003, de 17 de novembre, General de Subvencions, i de forma concreta les obligacions següents:
1. De manera prèvia a la resolució de la sol·licitud:
Reintegrar la quantitat que corresponguera, o acceptar la compensació del deute corresponent als fons indegudament percebuts en concepte de subvencions atorgades per la Direcció General de Família, sempre que estos hagen sigut efectivament transferits per la Generalitat al beneficiari.
2. Durant tot el període subvencionat:
a) Col·laborar amb la Generalitat en l'àmbit del programa subvencionat.
b) No minorar ni anul·lar la consignació que hagueren previst inicialment en el seu pressupost per a este fi.
c) Complir l'objectiu i executar l'activitat que fonamenta la concessió de la subvenció.
d) Justificar el compliment dels requisits i les condicions, així com la realització de l'activitat i el compliment de la finalitat de les ajudes concedides, en el termini màxim establit en la present ordre o les normes que s'apliquen.
e) Comunicar fefaentment, a l'òrgan que concedix la subvenció, la concessió de tota ajuda, amb la mateixa finalitat, per part d'altres organismes públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
3. Després de la resolució de concessió de la sol·licitud:
a) Atendre els pagaments de les obligacions que es contrauen.
b) Formalitzar adequadament els documents de seguiment tècnic i financer previstos en esta ordre.
c) Sotmetre's a les actuacions de comprovació respecte al programa subvencionat, facilitant la inspecció, el control i el seguiment de la Conselleria de Benestar Social i en particular de la Direcció General de Família o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'estos, tota la informació econòmica, fiscal, laboral, tècnica i de qualsevol tipus, que els siga sol·licitada i que tinga com a objecte justificar el compliment dels requisits i les condicions necessaris per a la concessió de la subvenció, la realització de les activitats o l'adopció del comportament que justifica el seu lliurament o bé la correcta aplicació de la suma lliurada a la finalitat prevista, sense perjuí de la confidencialitat exigible.
d) Sotmetre's a les actuacions de control financer que correspon a la Intervenció General en relació amb la subvenció i les ajudes concedides.
e) Disposar dels llibres comptables, registres diligenciats i de la resta de documents degudament auditats, en els termes exigits per la legislació mercantil i sectorial aplicable al beneficiari.
f) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte d'actuacions de comprovació i control.
g) Donar publicitat adequada del caràcter públic del finançament dels programes objecte de la subvenció, fent constar explícitament, quan se'n faça difusió, que el programa està «Subvencionat per la Generalitat - Conselleria de Benestar Social». De la mateixa manera, s'informarà de la dita circumstància als usuaris dels programes.
h) Reintegrar els fons percebuts, en els supòsits i les condicions determinats en l'article 37 de la Llei 38/2003, de 17 de novembre, General de Subvencions.
i) No transferir l'import ni usar la subvenció concedida en activitats que tinguen lloc en altres autonomies, ni sufragar gastos de personal ni de sosteniment dels representants en un altre o altres països estrangers.
Article 19. Sistema de pagaments de les ajudes i subvencions
La subvenció es farà efectiva, d'acord amb el que disposa l'article 34.1.c) de la Llei 17/2008, de 29 de desembre, de Pressupostos de la Generalitat per al 2009, de la manera següent: el 60% de l'import de la subvenció es lliurarà immediatament una vegada concedida esta; el 40% restant es lliurarà després de l'aportació i comprovació de la documentació justificativa de l'efectiva i correcta aplicació de l'import inicialment anticipat.
Article 20. Garanties
1. Excepte en els supòsits exceptuats en l'article 47 bis del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, o en altres normes d'aplicació, per a la realització de bestretes de pagament, caldrà que el beneficiari de la subvenció presente prèviament garanties.
A este efecte, s'entendrà per bestretes de pagament, les quantitats que siguen lliurades a favor del beneficiari abans que este justifique el gasto corresponent.
2. En el cas que siga necessària la presentació de garanties, el beneficiari de la subvenció quedarà obligat a presentar-les per mitjà de l'aportació d'un aval bancari solidari amb renúncia expressa al benefici d'excussió, garantia real immobiliària o pòlissa d'assegurament subscrita amb qualsevol entitat oficialment reconeguda, per l'import de la quantitat anticipada. En el cas de bestretes, l'aval es formalitzarà abans de la primera bestreta i per l'import que corresponga, i no caldrà cap garantia ulterior. La presentació de les garanties descrites serà condició indispensable per a poder efectuar el pagament anticipat.
Per a la constitució i tramitació de les garanties, caldrà ajustar-se al que disposa la Llei 30/2007, de 30 d'octubre, de Contractes del Sector Públic, en el Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques i l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
Siga quina siga la forma triada per a formalitzar la garantia, esta haurà de depositar-se en els servicis territorials de la Conselleria d'Economia, Hisenda i Ocupació de la província corresponent, els quals faran entrega al beneficiari de la carta de pagament acreditativa del depòsit, que haurà de ser presentada per este en la direcció territorial de Benestar Social on es realitze el programa, o en la Direcció General de Família, en el cas de programes l'àmbit d'actuació dels quals siga major d'una província, com a requisit previ i inexcusable per al pagament.
3. L'import de les garanties serà un 100% de la quantia total anticipada.
Article 21. Sistema de justificació de les ajudes i subvencions
1. La justificació del gasto de les ajudes que es concedisquen a l'empara de la present ordre, haurà de referir-se, com a mínim, a l'import total de l'ajuda concedida en l'exercici de 2009, que es determinarà en la resolució de concessió.
La dita justificació es correspondrà sempre amb el contingut del programa subvencionat i no seran admissibles gastos d'actuacions que no estiguen específicament previstos en la descripció d'aquells. La justificació per un import menor a l'esmentat cost farà que es minore proporcionalment l'ajuda concedida.
La justificació es farà per mitjà de la presentació davant de la direcció territorial corresponent, de les nòmines dels treballadors i de les factures acreditatives del gasto. Les factures hauran de reunir els requisits regulats en el Reial Decret 1.496/2003, de 28 de novembre, pel qual s'aprova el reglament amb què es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, de 29 de novembre de 2003).
2. En les justificacions parcials presentades respecte a l'ajuda concedida es podran unir, acumulant-se, les quanties corresponents a personal i sosteniment, ajustant-se en l'última justificació que es presente la quantia concedida per conceptes i a justificar total, segons el que disposa la resolució de concessió.
3. La Direcció General de Família i la direcció territorial de Benestar Social corresponent, podran requerir dels beneficiaris de la subvenció, tots els documents, factures, manaments de pagament, etc., que calga per a justificar la quantia del gasto efectuat de l'ajuda concedida.
4. La subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim, el 31 d'octubre de 2009 i no podran presentar-se justificacions de gasto efectuat en l'exercici de l'any 2009 després del 31 de gener de l'any 2010.
5. Excepcionalment, la Direcció General de Família podrà admetre la documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
Article 22. Denegació, desistiment sense efectes i minoració de les ajudes econòmiques
1. Podran dictar-se resolucions de denegació d'estes ajudes:
a) Per incompliment de qualsevol de les obligacions establides en l'article 18 d'esta ordre d'ajudes, prèviament a la seua resolució.
b) Per incompliment de qualsevol dels requisits establits en esta ordre d'ajudes.
c) Per haver-se atés altres sol·licituds amb major ordre de prioritat, atenent als criteris establits en esta ordre d'ajudes, i haver-se esgotat els crèdits disponibles per a resoldre.
2. Podran dictar-se resolucions de desistiment sense efectes o de minoració, de les ajudes concedides i, si és el cas, de reintegrament de les quantitats indegudament percebudes, en els supòsits següents:
a) Quan es done qualsevol de les circumstàncies previstes en l'article 37 de la Llei 38/2003, de 17 de novembre, General de Subvencions.
b) Segons el que disposa l'article 47.8 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, quan s'alteren les condicions tingudes en compte per a la concessió de la subvenció, i s'obtinguen de manera concurrent subvencions i ajudes atorgades per altres administracions públiques o altres ens públics o privats. En el cas que la quantitat total percebuda per l'entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere el mencionat cost.
c) En aquells supòsits previstos en l'article 47 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana.
d) Per incompliment de qualsevol de les obligacions establides en l'article 18 d'esta ordre d'ajudes.
e) Si durant l'interval temporal subvencionat hi ha períodes sense que el personal que consta en la resolució de concessió estiga contractat per a desenvolupar el programa, l'ajuda es minorarà proporcionalment.
3. Les quantitats que caldrà reintegrar tindran la consideració d'ingrés de dret públic a l'efecte del procediment aplicable a la seua cobrança.
4. En els casos de nul·litat, anul·labilitat i rectificació d'errades dels actes administratius que van servir de base a la concessió d'estes ajudes, caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
5. Per al desistiment sense efectes o la minoració de les ajudes econòmiques la direcció territorial de Benestar Social garantirà, en tot cas, el dret de l'interessat al tràmit d'audiència.
6. El termini per a resoldre i notificar serà de sis mesos comptadors a partir que s'inicie l'expedient.
DISPOSICIONS ADDICIONALS
Primera
El pressupost que s'estima per a l'eficàcia de la present convocatòria és de 358.484,46 euros, amb càrrec al programa pressupostari 60.19.62.923.47.1, Família i Adopcions, línia de subvenció codi T-1327, de l'exercici de 2009.
Segona
Excepcionalment, per raons de necessitat o d'interés públic, la comissió de valoració podrà fer propostes que excedisquen dels criteris establits, quan concórreguen circumstàncies extraordinàries, degudament acreditades en l'expedient.
Tercera
La Conselleria de Benestar Social no assumirà obligacions que es deriven de la relació laboral del personal dels programes subvencionats, sinó que seran els seus titulars els qui en respondran amb caràcter exclusiu.
Quarta
La concessió d'una subvenció a l'empara d'esta ordre no comportarà cap obligació per part d'esta Conselleria, per a pròxims exercicis.
DISPOSICIONS FINALS
Primera
S'autoritza la Secretaria Autonòmica de Família i Coordinació Social, la Subsecretaria de la Conselleria Benestar Social i la Direcció General de Família, a elaborar les instruccions de desplegament d'esta ordre.
Segona
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Contra les bases de la present convocatòria, s'hi podrà interposar, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament, recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació; o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga interposar-se qualsevol altre que s'estime pertinent.
València, 3 de juny de 2009
El conseller de Benestar Social i vicepresident tercer del Consell,
JUAN GABRIEL COTINO FERRER